Diari Oficial de la Generalitat Valenciana


Sumari del DOGV 5944, del 30-01-2009 (2009/930)

ORDE de 30 de desembre de 2008 de la Conselleria d'Indústria, Comerç i Innovació, per la qual s'establixen les bases per a la concessió de subvencions per al desenvolupament d'accions i infraestructures bàsiques en matèria de consum en l'exercici 2009.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5944

Data del DOGV
:   30-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/930


Data del document
:   30-12-2008

Organisme emissor
:   Conselleria d'Indústria, Comerç i Innovació

Tipus de document
:   Ordre

Correcció d'errades

Anàlisi jurídica

 Descriptors 

:   * moviment de consumidors
    * ajuda pública
    * suport econòmic
    * oficina d'informació
    * associació
    * associació professional
    * protecció del consumidor
    * administració local

ORDE de 30 de desembre de 2008 de la Conselleria d'Indústria, Comerç i Innovació, per la qual s'establixen les bases per a la concessió de subvencions per al desenvolupament d'accions i infraestructures bàsiques en matèria de consum en l'exercici 2009. [2009/930]
La política de la Generalitat s'inscriu en la línia de la protecció i defensa dels consumidors i usuaris de la Comunitat Valenciana. Per això, l'Estatut dels Consumidors i Usuaris de la Comunitat Valenciana establix l'existència d'oficines municipals d'informació al consumidor (OMIC) i n'atribuïx a la Generalitat la regulació de la creació. Així mateix, les associacions de consumidors tenen la representació dels seus associats i servixen d'instrument per a l'exercici dels drets individuals i col·lectius dels consumidors. A través d'estes associacions, s'exercixen els drets de participació i audiència en consulta que tots els consumidors tenen reconeguts com a drets bàsics en l'Estatut de Consumidors i Usuaris de la Comunitat Valenciana.
Conscient de la seua importància com a via participativa de la societat civil valenciana i de defensa col·lectiva dels consumidors i usuaris, la present orde d'ajudes es dedica a l'aportació de mitjans per a la consolidació de les oficines municipals d'informació al consumidor i de les associacions de consumidors.
Així mateix, dins dels objectius de la política sobre consum de la Generalitat es troba el de fomentar l'arbitratge de consum. Per això, dins d'esta línia d'ajuda s'articula una subvenció destinada a les entitats locals de la Comunitat Valenciana que compartisquen amb la Generalitat la titularitat de les juntes arbitrals de consum.
S'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que esta convocatòria d'ajudes no necessita ser notificada o comunicada a la Comissió Europea per no reunir tots els requisits de l'apartat 1 de l'article 87 del Tractat CE, ja que les subvencions que es concedisquen en cap cas finançaran activitats econòmiques.
Per tot això i amb la finalitat d'optimitzar tots els recursos que s'ha posat a la disposició dels consumidors i al mateix temps dur a terme una política integrada en matèria de consum, i fent ús de les facultats atribuïdes per l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,
ORDENE
Capítol I
Règim general de les ajudes
Article 1. Objecte i àmbit
1. L'objecte de la present orde és establir el règim de concessió d'ajudes per al desenvolupament d'accions i infraestructures bàsiques en matèria de consum durant l'exercici 2009.
2. El règim d'ajudes s'aplicarà tal com es determina en els articles següents.
Article 2. Finançament
1. Els imports globals màxims destinats a atendre les ajudes per al desenvolupament d'accions i infraestructures bàsiques en matèria de consum per a l'exercici 2009, establides en la present ordre, són els que a continuació s'indiquen, i es finançaran a càrrec de les línies pressupostàries que es detallen del programa 443.10, consignades en el Projecte de Llei de Pressupostos de la Generalitat per a l'exercici 2009:
a) Ajudes a federacions i associacions de consumidors, previstes en el capítol II de l'ordre:
- Ajudes per a despeses corrents: línia pressupostària T0126000. Import global màxim: 558.300,00 euros.
- Ajudes a la inversió: línia pressupostària T0129000. Import global màxim: 68.000,00 euros.
b) Ajudes a les entitats locals de la Comunitat Valenciana, previstes en el capítol III de l'ordre:
- Ajudes per a despeses corrents: línia pressupostària T0125000. Import global màxim 400.300,00 euros.
- Ajudes a la inversió: línia pressupostària T0128000. Import global màxim: 153.000,00 euros.
2. Els anteriors imports globals màxims podran ser ampliats d'acord amb el pressupost disponible.
Es delega en la directora general de Comerç i Consum l'aprovació d'eixa modificació dels imports globals màxims. La resolució que es dicte, en l'exercici d'esta delegació, serà publicada en el Diari Oficial de la Comunitat Valenciana.
Article 3. Accions subvencionables
1. Les ajudes regulades en esta ordre estan dirigides a donar suport a les accions següents:
a) Despeses corrents i d'inversió dutes a terme per les federacions i associacions de consumidors i usuaris de la Comunitat Valenciana per a la realització d'actuacions en suport i defensa dels consumidors i usuaris.
b) Despeses corrents i d'inversió de les entitats locals de la Comunitat Valenciana destinades a la creació, funcionament, adequació, instal·lació i equipament d'oficines municipals d'informació al consumidor (OMIC) i de les juntes arbitrals de consum amb titularitat compartida amb la Generalitat.
2. Les ajudes per a les despeses de què tracta el número anterior podran sol·licitar-se en relació amb les efectuades des de l'1 de gener fins al 16 d'octubre de 2009, sempre que reunisquen la resta de condicions i requisits establits en la present ordre.
3. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar pel beneficiari.
4. Només serà subvencionable l'IVA satisfet per l'adquisició de béns i servicis quan el beneficiari acredite, mitjançant documentació expedida per l'Agència Estatal d'Administració Tributària, l'exempció o no-subjecció a l'esmentat impost o que l'import de l'impost forma part del cost de l'actuació subvencionable, i no serà susceptible de recuperació o compensació. En el cas que l'entitat sol·licitant haja presentat esta documentació en exercicis anteriors davant de la Direcció General de Comerç i Consum, no caldrà que la torne a presentar. Serà suficient de fer constar esta circumstància en un escrit dirigit a esta direcció general, firmat pel representant de l'entitat, en el qual es manifeste expressament que la indicada documentació es manté vigent
Article 4. Presentació de sol·licituds i termini
1. Les sol·licituds per a l'obtenció de les ajudes regulades en la present ordre hauran de dirigir-se a la Direcció General de Comerç i Consum i es presentaran, segons model normalitzat, en el Registre General de la Conselleria d'Indústria, Comerç i Innovació, carrer de Colom, número 32, codi postal 46038 València, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant LRJAP).
En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial Decret 1.829/1999, de 3 de desembre, pel qual s'aprova el Reglament pel qual es regula la prestació dels servicis postals, en desplegament del que establix la Llei 24/1998, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Direcció General de Comerç i Consum siga datat i segellat per l'oficina de correus corresponent. S'entendrà com a data vàlida de presentació aquella que aparega en el segell de l'oficina de correus estampat sobre la sol·licitud presentada.
2. La sol·licitud haurà d'anar acompanyada de la documentació que per a cada tipus d'ajuda s'establisca en l'article corresponent d'esta ordre.
3. El termini de presentació de sol·licituds de les subvencions regulades en la present ordre serà d'1 mes, comptat des de l'endemà de la publicació de l'ordre en el Diari Oficial de la Comunitat Valenciana. Si l'ajuda sol·licitada ho fóra per a la realització d'una inversió consistent en obra, la sol·licitud podrà formular-se de manera genèrica, sempre que la seua concreció es formule i presente, acompanyada de la documentació l'aportació de la qual exigix esta ordre, en el termini d'un mes comptat des del dia de finalització del termini anterior.
4. Quan la sol·licitud no reunisca els requisits assenyalats en l'article 70 de la LRJPAC, o no s'adjunte la documentació que d'acord amb esta ordre resulte exigible, es demanarà a l'interessat que, en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
Article 5. Instrucció del procediment
1. La Direcció General de Comerç i Consum de la Generalitat serà la competent per a la instrucció del procediment, en els termes que preveu l'article 24 de la Llei 38/2003, de 17 de novembre, General de Subvencions (d'ara en avant, LGS), i podrà realitzar d'ofici totes les actuacions que estime necessàries per a la determinació, coneixement i comprovació de les dades en virtut de les quals ha de formular-se la proposta de resolució.
En el cas que resulte exigible la presentació de projecte tècnic, este haurà de sotmetre's a informe de l'Oficina de Supervisió de Projectes o de tècnics designats per la Conselleria.
2. S'establix una fase de preavaluació en la qual l'òrgan instructor verificarà el compliment de les condicions imposades per a adquirir la condició de beneficiari i perquè les accions siguen subvencionables (establides per a cada tipus d'ajuda en els corresponents articles d'esta ordre), sempre que no necessiten per a la seua apreciació de cap valoració. Si en la fase de preavaluació es resol la inadmissió de la sol·licitud per esta causa, li serà notificada de forma expressa a l'interessat.
Article 6. Avaluació de les sol·licituds i proposta de concessió
1. Per a l'avaluació de les sol·licituds es constituirà una Comissió de Valoració integrada per personal tècnic de la Direcció General de Comerç i Consum, designat per la directora general a este efecte.
La Comissió de Valoració estarà composta pel president o la presidenta i dos vocals, un dels quals actuarà com a secretari. En el seu funcionament es regirà pel que establix el capítol II del títol II de la LRJAP.
2. La Comissió, després de la valoració de les sol·licituds admeses, emetrà un informe amb caràcter de proposta de resolució provisional en què es concrete el resultat de l'avaluació, d'acord amb els criteris establits per a cada tipus d'ajuda en l'article corresponent d'esta ordre. En el dit informe s'indicaran les sol·licituds i s'assenyalaran les entitats sol·licitants per a les quals es proposa la concessió de subvenció, les actuacions a subvencionar, el pressupost incentivable d'estes i la quantia de la subvenció a concedir, amb especificació de la puntuació obtinguda en l'avaluació.
3. Quan no apareguen en el procediment ni siguen tinguts en compte altres fets ni altres al·legacions que les adduïdes pels interessats, la proposta de resolució provisional formulada tindrà el caràcter de definitiva.
4. Quan l'import de la subvenció de la proposta de resolució provisional siga inferior a la que s'inclou en la sol·licitud presentada, es podrà demanar al beneficiari la reformulació d'esta de conformitat amb l'article 27 de la LGS.
5. De conformitat amb l'article 24.4 de la LGS, l'òrgan instructor emetrà un informe en què conste que de la informació que hi ha al seu poder es desprén que els beneficiaris complixen tots els requisits per a accedir a la subvenció.
Article 7. Resolució de concessió de les ajudes
1. Avaluades les sol·licituds, la proposta definitiva de la Comissió de Valoració serà elevada, a través de l'òrgan instructor, a la consellera d'Indústria, Comerç i Innovació, la qual dictarà una resolució de concessió de les ajudes, que fixarà expressament el pressupost incentivable a justificar i la quantia de la subvenció concedida i incorporarà, si és el cas, les condicions i obligacions que afecten el desenvolupament de l'actuació objecte de subvenció. La resolució contindrà una desestimació general de la resta de les sol·licituds.
2. El termini màxim per a tramitar i resoldre els expedients serà de cinc mesos, comptats des de l'endemà de la publicació de la present ordre en el Diari Oficial de la Comunitat Valenciana. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda en els termes que preveu l'article 44 de la LRJPAC.
3. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció, de conformitat amb l'article 18 de la LGS.
4. La resolució a què es referixen els paràgrafs anteriors posa fi a la via administrativa i contra esta podrà interposar-se potestativament recurs de reposició davant de l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent, o bé, directament, recurs contenciós administratiu davant la sala de l'esmentada jurisdicció del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent. En el cas que s'interpose recurs de reposició, no es podrà interposar recurs contenciós administratiu fins que aquell siga resolt expressament o se n'haja produït la desestimació presumpta. Tot això, de conformitat amb els articles 10.1.a), 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, i els articles 116 i 117 de la LRJPAC, i sense perjudici que l'interessat utilitze qualsevol altre recurs que estime procedent
Article 8. Resolució d'incidències
La Direcció General de Comerç i Consum, després dels informes previs que crega oportuns, resoldrà les incidències que es produïsquen després de la concessió, com ara pròrrogues de terminis, modificacions justificades del projecte inicial o qualsevol altra variació de les condicions particulars de la concessió.
Article 9. Control de les accions
La Direcció General de Comerç i Consum realitzarà el control i seguiment de les accions a través de les comprovacions que considere necessàries.
Article 10. Obligacions dels beneficiaris
Són obligacions dels beneficiaris:
a) Realitzar l'activitat que fonamenta la concessió de la subvenció.
b) Acreditar la realització de l'activitat i el compliment dels requisits i les condicions que determinen la concessió de l'ajuda, així com les que deriven de la llei, la seua naturalesa i objecte.
c) Comunicar, en qualsevol moment de la vigència de l'expedient i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.
d) Comunicar amb la major brevetat a l'òrgan instructor i, en tot cas, amb suficient antelació respecte de la finalització de l'execució de l'actuació, qualsevol circumstància no prevista que tinga lloc i que puga afectar les condicions que van determinar l'atorgament de la subvenció o que dificulte el desenvolupament de l'actuació subvencionada, a l'efecte de la seua valoració i resolució.
e) Comprometre's que les ajudes rebudes no repercutiran en les possibles activitats econòmiques que, si és el cas, puguen desenvolupar.
f) Fer constar, de manera explícita, en la difusió de les accions subvencionades el suport de la Conselleria d'Indústria, Comerç i Innovació, amb la indicació següent: "este projecte ha sigut subvencionat per la Conselleria d'Indústria, Comerç i Innovació i el seu contingut és responsabilitat exclusiva de l'organització beneficiària".
g) Sotmetre's a les actuacions de control financer de la Intervenció General de la Generalitat en relació amb les subvencions o ajudes concedides.
h) Diferenciar els ingressos i costos de les activitats subvencionades, així com de les activitats econòmiques que, si és el cas, puguen desenvolupar (per exemple, portant una comptabilitat separada, estats financers diferenciats, etc.).
Article 11. Minoració i resolució de l'ajuda concedida
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades i la concessió d'altres ajudes públiques o privades, després de la presentació de la sol·licitud, si en el seu conjunt excedixen els límits establits, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, condicions i resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la seua realització, originarà la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
Capítol II
Ajudes a federacions i associacions de consumidors
Article 12. Objecte, àmbit i beneficiaris de les ajudes
1. L'objecte del present capítol és establir el règim de concessió d'ajudes a les federacions i associacions de consumidors i usuaris de la Comunitat Valenciana, per a finançar les despeses derivades de la seua actuació en suport dels consumidors i usuaris i defensa dels seus drets durant l'exercici 2009.
2. Podran ser beneficiàries de les ajudes, exclusivament, les federacions i associacions de consumidors i usuaris que es troben inscrites en el Registre Públic d'Associacions de Consumidors i Usuaris de la Comunitat Valenciana, que hagen formalitzat totes les obligacions derivades de la seua inscripció en l'esmentat registre i que no estiguen sotmeses a les prohibicions establides en l'article 13 de la LGS.
Article 13. Accions subvencionables
1. Les subvencions per a despeses corrents es destinaran a finançar les despeses següents:
- Despeses de personal (sous i salaris i Seguretat Social a càrrec de l'entitat).
- Arrendaments i quotes de comunitat de propietaris.
- Reparació, manteniment i conservació.
- Material d'oficina i impremta.
- Consumibles i material informàtic no inventariable, així com programes informàtics estàndard (no dissenyats específicament per al sol·licitant).
- Revistes, llibres i altres publicacions relacionades amb temes de consum.
- Correu i missatgeria.
- Primes d'assegurança.
- Subministraments (aigua potable, energia elèctrica, gas, etc.).
- Telefonia i telecomunicacions.
- Despeses financeres i despeses d'assessoria jurídica o financera directament relacionades amb les actuacions de suport i defensa dels consumidors.
- Quotes abonades a organitzacions internacionals dedicades a la protecció dels consumidors.
- Locomoció, restauració i hostalatge. Només es finançaran les despeses generades per ponents, professors, coordinadors o del mateix personal quan tinguen relació amb activitats de formació, assistència a actes organitzats per les administracions públiques, així com a actes estatutaris (assistència a juntes directives, comissions permanents o assemblees generals).
- Despeses derivades d'accions formatives relacionades amb l'àmbit de consum que tinguen una duració inferior a 8 hores.
- Despeses per assistència del personal de l'associació a cursos de formació en matèria de consum.
- Altres despeses corrents.
Queden excloses expressament les despeses corresponents a indemnitzacions i les de representació i relacions públiques. Així mateix, queden excloses segons establix l'article 31.7 de la LGS:
- Els interessos deutors dels comptes bancaris.
- Interessos, recàrrecs i sancions administratives i penals.
- Les despeses de procediments judicials.
2. Les subvencions a la inversió estaran destinades a les despeses següents:
- Adquisició d'immobles que vagen a constituir la seu de l'entitat. Si l'immoble es finança mitjançant préstec, caldrà ajustar-se al que disposa el guió cinqué d'este apartat.
- Obres en locals de les federacions o associacions.
- Adquisició de material inventariable (mobiliari, equipament informàtic, reprografia, etc.).
- Aplicacions informàtiques (programes informàtics dissenyats específicament per al funcionament de l'entitat i creació, ampliació o millora de pàgina web).
- Amortitzacions de capital corresponents a préstecs formalitzats per a l'adquisició de locals. Per a una mateixa actuació serà incompatible l'ajuda en concepte de suport per a les amortitzacions de capital, amb l'ajuda directa a què es referix el primer guió d'este apartat 2.
Article 14. Quantia de les ajudes
1. Les ajudes podran arribar fins al 100 per cent de l'import del pressupost presentat per l'entitat peticionària i acceptat en la resolució de concessió com a pressupost incentivable aprovat, amb els límits següents:
- L'import de la subvenció per beneficiari no podrà excedir per tots els conceptes de 150.000 euros per a despeses corrents i de 15.000 euros per a despeses d'inversió.
2. El cost màxim subvencionable de les següents despeses serà:
- Per honoraris de ponents que intervinguen en les accions formatives, 200 euros l'hora.
- Per despeses d'hostalatge, 60 euros per persona i dia, i per despeses de restauració, 25 euros per persona i dia.
- Per despeses de desplaçament, en cas que s'utilitze vehicle particular, 0,20 euros el quilòmetre.
Article 15. Presentació de sol·licituds
1. Les federacions i associacions interessades hauran de presentar una sol·licitud de subvenció per a cada un dels apartats arreplegats en l'article 13, firmada per la presidència de l'entitat, o la persona que actue en la seua representació, en la qual es farà constar l'ajuda sol·licitada. L'esmentada sol·licitud anirà acompanyada de la documentació següent:
a) Documentació que acredite i identifique el sol·licitant i el seu representant legal:
- Original i còpia o còpia compulsada de la targeta d'identificació fiscal del sol·licitant.
- Original i còpia o còpia compulsada del DNI del/la president/a de l'entitat.
- Certificat del/la secretari/ària que acredite el nomenament del/la president/a de l'entitat.
- Si és el cas, original i còpia o còpia compulsada del DNI de qui actue com a representant de l'entitat i original i còpia o còpia compulsada de poders actualitzats que acrediten la seua representació.
b) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social.
La presentació de la sol·licitud per part del beneficiari de la subvenció comportarà l'autorització a la Conselleria d'Indústria, Comerç i Innovació perquè esta obtinga de forma directa a través de certificats telemàtics, l'acreditació del compliment d'obligacions tributàries i davant la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (d'ara en avant, RLGS).
No obstant això, el sol·licitant hi podrà denegar expressament el consentiment, fent constar tal circumstància en el model normalitzat de sol·licitud; en este ca haurà d'aportar els certificats següents:
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.
- Dels serveis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que establix l'article 23.3 del RLGS
Quan se sol·liciten ajudes que no superen els 1.803 euros per beneficiari (per concepte i any), els certificats previstos en este apartat se substituiran per una declaració responsable de trobar-se al corrent en el compliment de les obligacions tributàries i amb la Seguretat Social imposades per les disposicions vigents, de conformitat amb el model de l'annex I. Tot això de conformitat amb l'article 13.2.g) de la LGS, l'article 24 del RGLGS i l'article 3.5 de l'Ordre de 30 de maig de 1996, de la Conselleria d'Economia i Hisenda, sobre la forma que els beneficiaris de les subvencions acreditaran l'exigència prevista en l'article 47.7 del Text Refós de la Llei de la Hisenda Pública de la Generalitat.
c) Dades de domiciliació bancària (fitxa de manteniment de tercers, segons model establit per l'Ordre de la Conselleria d'Economia, Hisenda i Ocupació de 31 d'agost de 2007, i certificat de conformitat de l'entitat financera), excepte que s'hagen presentat amb anterioritat davant de la Conselleria d'Indústria, Comerç i Innovació i no hagen experimentat variació.
d) Memòria descriptiva de les activitats dutes a terme per la federació o associació de consumidors durant l'exercici 2008 i de les previstes realitzar durant l'exercici 2009. L'estructura de la memòria versarà sobre estos continguts:
- Consultes i reclamacions.
- Mediacions efectuades.
- Assistència a audiències arbitrals.
- Accions judicials exercitades.
- Activitats d'informació.
- Activitats de formació.
- Activitats d'educació.
- Activitats de participació institucional i relacions amb organismes oficials.
- Activitats estatutàries i d'organització interna.
- Altres actuacions de l'entitat.
e) Pressupost, detallat i desglossat per partides, de despeses i ingressos per a l'exercici 2009, segons el model que s'adjunta en l'annex II.
f) Quan se sol·licite subvenció per a obres haurà d'incloure's projecte subscrit per tècnic competent, quan la quantia de les obres a realitzar siga igual o superior a 50.000,00 €, més IVA, i, en tot cas, un programa d'actuació que garantisca l'execució de les obres en l'exercici per al qual es concedisca la subvenció, subscrit per la presidència de l'entitat.
g) Quan se sol·licite ajuda per a les amortitzacions de capital corresponents a préstecs formalitzats per a l'adquisició de locals, haurà d'incloure's còpia del contracte de préstec hipotecari formalitzat amb l'entitat bancària, així com un certificat de les quotes a pagar corresponents a l'exercici 2009.
h) Si se sol·licita subvenció per a material inventariable o aplicacions informàtiques, relació detallada del material de què dispose, amb indicació d'aquell l'adquisició del qual haja sigut subvencionada per la Generalitat en anteriors convocatòries, i memòria justificativa de la necessitat del seu canvi o ampliació.
i) Certificat del/la secretari/ària de l'entitat sol·licitant que acredite el nombre de socis i l'import de la quota anual per soci en la data de la publicació de la present ordre, segons model que s'adjunta en l'annex III.
j) Declaració responsable que acredite que el sol·licitant no és deutor de la Generalitat per reintegrament de subvencions segons model que s'adjunta en l'annex IV.
k) Declaració responsable de no estar sotmés a les altres prohibicions per a obtenir la condició de beneficiari establides en l'article 13 de la LGS, que es troba inclosa en el model normalitzat de sol·licitud i no cal presentar en escrit a banda.
l) Declaració responsable que acredite que el sol·licitant no realitza cap tipus d'activitat econòmica. En el cas que, excepcionalment, el sol·licitant duguera a terme alguna activitat econòmica, la declaració responsable indicarà expressament que la subvenció no finançarà este tipus d'activitats. Esta declaració es realitzarà d'acord amb el model que s'adjunta en l'annex V.
m) Certificat del/la secretari/ària de l'associació on s'indique el nombre de persones amb contracte laboral vigent en la data de publicació de la present ordre i que presten els seus servicis en l'àmbit de consum, segons model que s'adjunta en l'annex VI. Així mateix, s'adjuntarà currículum i una còpia compulsada del contracte de treball de les esmentades persones.
Article 16. Criteris d'avaluació de les sol·licituds
Per a l'avaluació de les sol·licituds d'ajudes destinades a les federacions i associacions de consumidors es tindran en compte els criteris següents:
a) Despeses corrents
- La rellevància de les actuacions realitzades durant l'exercici 2008 i de les previstes realitzar durant l'exercici 2009. Fins a 60 punts.
- El nombre d'assistències a audiències arbitrals durant l'exercici 2008. Fins a 15 punts.
- El nombre de persones, i el seu currículum, amb contracte laboral i que presten els seus servicis en l'àmbit de consum. Fins a 10 punts.
- El nombre d'associats. Fins a 10 punts.
- El territori d'actuació. Fins a 5 punts.
b) Despeses d'inversió
- Justificació de la necessitat de la inversió proposada i els efectes que l'esmentada inversió pot representar per a la consolidació i millora de les condicions de treball de la federació o associació. Fins a 50 punts. Es valoraran individualment cada un dels elements de la inversió proposada de 0 a 50 punts. En el cas que la puntuació d'un element fóra igual o inferior a 10 punts, este element no serà subvencionable i el seu import no serà computat en el pressupost incentivable. La puntuació serà el resultat de la mitjana aritmètica dels elements no exclosos.
- Viabilitat de l'actuació proposada. Fins a 30 punts.
- Nombre de persones, i el seu currículum, amb contracte laboral i que presten els seus servicis en l'àmbit de consum. Fins a 10 punts.
- El nombre d'associats. Fins a 10 punts
Article 17. Justificació i liquidació de les ajudes
1. La liquidació de les ajudes s'efectuara una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda, i es podran efectuar pagaments parcials a mesura que s'aporten els corresponents justificants.
2. Els beneficiaris han de retre justificació del compliment de les condicions imposades i de la consecució dels objectius de la subvenció mitjançant la presentació d'un compte justificatiu.
3. El termini per a presentar el compte justificatiu finalitzarà el 16 d'octubre de 2008, llevat que per circumstàncies concurrents s'establisca un termini distint en la resolució de concessió de l'ajuda o se sol·licite i s'aprove l'ampliació del dit termini en els termes de l'article 70 del RGLS
4. El compte justificatiu de cada subvenció contindrà una memòria econòmica en què es detallaran i desglossaran les despeses o inversions realitzades. L'esmentada memòria estarà formada per la documentació següent:
a) Certificat de realització de la despesa expedit pel/la secretari/ària de l'entitat amb el vistiplau del president/a, que manifeste expressament que s'ha complit l'objecte de la subvenció i, a més, en el cas d'inversions, que els béns o millores es destinaran a la federació o associació per un període no inferior a 5 anys, en cas de béns inscriptibles en un registre públic, ni a dos per a la resta de béns inventariables. En el certificat s'inclourà una relació classificada de les despeses, amb identificació del creditor i del document, l'import i la data d'emissió, segons model que s'adjunta en l'annex VII-A per a despeses corrents i en el VII-B per a despeses d'inversió.
b) S'adjuntaran necessàriament els documents originals o còpies compulsades de les factures i la resta de documents de valor probatori equivalent, amb validesa en el tràfic juridicomercantil o amb eficàcia administrativa, expedits d'acord amb la normativa vigent, que siguen justificatius de la despesa o inversió realitzada. Les factures hauran de tenir totes les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el reglament que regula les obligacions de facturació, i es modifica el Reglament de l'Impost sobre el Valor Afegit.
c) Les despeses de personal es justificaran per mitjà de document original o còpia compulsada de les nòmines, butlletins de cotització a la Seguretat Social (TC1 i TC2) i contractes de treball (estos últims si es tracta de noves contractacions i no hagueren sigut aportats amb la sol·licitud).
d) Les despeses per desplaçament, en cas d'utilització de transport públic, es justificaran mitjançant document original o còpia compulsada del bitllet o factura corresponent i en cas que s'use vehicle particular es valorarà, a l'efecte de justificació, a 0,20 euros el quilòmetre realitzat.
Haurà d'adjuntar-se certificat d'assistència expedit per l'ens que desenvolupe o coordine les actuacions que originen els desplaçaments, així com, si és el cas, original o còpia compulsada del rebut de la persona que ha realitzat el desplaçament.
e) Les despeses d'hostalatge i/o restauració hauran de justificar-se per mitjà d'originals o còpies compulsades de les factures corresponents, i serà l'import màxim acceptable com a justificació per persona i dia 60 euros per despeses d'hostalatge i de 25 euros per despeses de restauració. Haurà d'indicar-se la relació de persones que han realitzat la despesa i el motiu d'esta, per mitjà d'un certificat del/la secretari/ària de l'entitat beneficiària.
f) Respecte de les accions formatives, s'indicarà el dia de realització, el programa corresponent, el nombre d'hores impartides, la relació de ponents, així com el tipus i nombre d'assistents a l'acció.
g) En el cas d'haver sigut necessària la presentació de projecte tècnic, certificats d'obra expedits per tècnic competent.
h) Quan se sol·licite ajuda per a adquisició de locals, s'aportarà com a justificant l'escriptura de compravenda amb la corresponent inscripció en el Registre de la Propietat i certificat de taxador independent degudament acreditat i inscrit en el corresponent registre oficial.
i) Quan se sol·licite ajuda per a les amortitzacions de capital corresponents als préstecs formalitzats per a l'adquisició de locals, s'aportarà com a justificant l'escriptura de compravenda amb la corresponent inscripció en el Registre de la Propietat i certificat de taxador independent degudament acreditat i inscrit en el corresponent registre oficial. Serà necessari aportar, a més, certificat de l'entitat bancària acreditatiu de les amortitzacions de capital efectuades en l'exercici per al qual es concedix la subvenció.
j) Si és el cas, acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb este fi, el beneficiari presentarà una declaració responsable detallada, segons model que s'adjunta en l'annex VIII per a cada subvenció.
k) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.
l) En el cas que el beneficiari haja denegat expressament el seu consentiment perquè la Conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social. En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que establix l'article 23.3 del RLGS. Quan la quantia de la subvenció concedida no supere els 1.803 euros per beneficiari (per concepte i any), els certificats previstos en este apartat se substituiran per una declaració responsable de trobar-se al corrent en el compliment de les obligacions tributàries i amb la Seguretat Social imposades per les disposicions vigents, de conformitat amb el model de l'annex I. Tot això de conformitat amb els articles 13.2.g) de la LGS, 24 del RGLGS i 3.5 de l'Ordre de 30 de maig de 1996, de la Conselleria d'Economia i Hisenda, sobre la forma que els beneficiaris de les subvencions acreditaran l'exigència prevista en l'article 47.7 del Text Refós de la Llei de la Hisenda Pública de la Generalitat.
m) Declaració responsable que acredite que el beneficiari no és deutor de la Generalitat per reintegrament de subvencions, segons model facilitat a este efecte en l'annex IV.
5. A l'efecte de justificació es considerarà que la despesa subvencionada s'ha realitzat encara que les factures no hagen sigut efectivament pagades amb anterioritat a la finalització del període de justificació.
6. Independentment de l'import de l'ajuda concedida a cada beneficiari, este haurà de justificar la quantia establida, en cada cas, com a pressupost incentivable aprovat en la resolució de concessió i que està en directa relació amb la quantitat sol·licitada.
Qualsevol justificació per quantia inferior a l'establida com a pressupost incentivable aprovat comportarà la minoració proporcional de la quantia concedida.
Capítol III
Ajudes a les entitats locals
de la Comunitat Valenciana.
Article 18. Objecte, àmbit i beneficiaris de les ajudes
1. L'objecte del present capítol és establir el règim de concessió d'ajudes per a contribuir al finançament de les despeses corrents i d'inversió de les oficines municipals d'informació al consumidor (OMIC) i de les juntes arbitrals de consum amb titularitat compartida per entitats locals i Generalitat que es realitzen durant l'exercici 2009.
2. Podran ser beneficiaris d'estes ajudes les entitats locals que compten amb una OMIC i aquelles que compartisquen amb la Generalitat la titularitat de juntes arbitrals de consum i que no estiguen sotmeses a les prohibicions establides en l'article 13 de la LGS. En particular, les esmentades juntes arbitrals de consum hauran d'estar creades o tenir prevista la seua posada en funcionament durant l'exercici 2009 i les OMIC hauran de trobar-se en qualsevol dels supòsits següents:
a) Oficines municipals d'informació al consumidor (OMIC) que es troben acreditades per la Generalitat i que hagen formalitzat totes les obligacions derivades de la seua inscripció en el Registre Públic d'Oficines municipals d'Informació al Consumidor de la Comunitat Valenciana.
b) Oficines municipals d'informació al consumidor (OMIC) que, sense estar acreditades, realitzen programes d'informació, formació o educació dels consumidors, així com les que col·laboren amb la Generalitat en les campanyes d'inspecció. En estos casos hauran de reunir les condicions següents:
- Atendre les consultes, reclamacions i denúncies dels consumidors i realitzar mediacions en els conflictes que puguen sorgir entre les parts.
- Trobar-se obertes al públic durant quatre hores al dia, com a mínim, en jornada laboral i estar identificades adequadament de manera que s'advertisca fàcilment la seua existència i ubicació.
- Comptar amb personal apropiat a fi de facilitar als consumidors i usuaris interessats la informació i assessorament que necessiten, o comprometre's a dotar a l'OMIC del dit personal.
c) Oficines municipals d'informació al consumidor (OMIC) que estiga previst posar en funcionament durant l'exercici 2009.
Article 19. Accions subvencionables
1. Les ajudes per a les despeses corrents estaran destinades al finançament de les ocasionades per les oficines municipals d'informació al consumidor i la col·laboració de les entitats locals de la Comunitat Valenciana en les juntes arbitrals de consum per al seu manteniment i potenciació. Les subvencions es destinaran a finançar les següents despeses corrents:
- Despeses de personal (sous i salaris i seguretat social a càrrec de l'entitat).
- Arrendaments i quotes de comunitat de propietaris.
- Reparació, manteniment i conservació.
- Material d'oficina i impremta.
- Consumibles i material informàtic no inventariable, així com programes informàtics estàndard (no dissenyats específicament per al sol·licitant).
- Revistes, llibres i altres publicacions, relacionades amb temes de consum.
- Correu i missatgeria.
- Primes d'assegurança.
- Subministraments (aigua potable, energia elèctrica, gas, etc.).
- Telefonia i telecomunicacions.
- Locomoció, restauració i hostalatge. Només es finançaran les despeses generades per ponents, professors, coordinadors o del mateix personal quan tinguen relació amb activitats de formació, així com l'assistència a actes organitzats per altres administracions públiques.
- Despeses derivades d'accions formatives relacionades amb l'àmbit de consum amb una duració inferior a 8 hores lectives.
- Altres despeses corrents.
Queden excloses expressament les despeses corresponents a indemnitzacions i les de representació i relacions públiques. Així mateix, queden excloses segons establix l'article 31.7 de la LGS:
- Els interessos deutors dels comptes bancaris.
- Els interessos, recàrrecs i sancions administratives i penals.
- Les despeses de procediments judicials.
2. Les subvencions a la inversió estaran destinades a les despeses següents:
- Obres d'adequació de les OMIC acreditades, segons el que disposa el Decret 181/1992, i de les juntes arbitrals de consum.
- Senyalització de les OMIC i de les juntes arbitrals de consum.
- Equipament i instal·lació de les OMIC i de les juntes arbitrals de consum (per exemple, equips informàtics, de reprografia, mobiliari, elements de transport, etc.), sempre que consistisquen en béns inventariables.
- Aplicacions informàtiques (programes informàtics dissenyats específicament per al funcionament de l'entitat i creació, ampliació o millora de la pàgina web).
Article 20. Quantia de les ajudes
1. Les ajudes podran arribar fins al 100 per cent del pressupost presentat per l'entitat peticionària i acceptat en la resolució de concessió com a pressupost incentivable aprovat amb els límits següents:
- L'import de la subvenció per beneficiari no podrà excedir per tots els conceptes de 70.000 euros per a despeses corrents i de 15.000 euros per a despeses d'inversió.
2. El cost màxim subvencionable de les següents despeses serà:
- Per honoraris de ponents que intervinguen en les accions formatives, 200 euros l'hora.
- Per despeses d'hostalatge, 60 euros per persona i dia, i per despeses de restauració, 25 euros per persona i dia.
- Per despeses de desplaçament, en cas que s'utilitze vehicle particular, 0,20 euros el quilòmetre.
Article 21. Documentació a presentar
1. A la sol·licitud de subvenció per a despeses corrents de les OMIC, les entitats locals hauran d'adjuntar la documentació següent:
a) Memòria descriptiva de les actuacions realitzades durant l'exercici 2008 i programa o memòria detallada de les actuacions que es duran a terme en l'exercici 2009. L'estructura de la memòria versarà sobre estos continguts:
- Consultes i reclamacions.
- Mediacions efectuades.
- Inspeccions realitzades.
- Activitats d'informació.
- Activitats de formació.
- Activitats d'educació.
- Activitats de participació institucional i relacions amb organismes oficials.
- Audiències arbitrals.
- Convenis de col·laboració subscrits per l'OMIC.
- Altres actuacions.
b) Pressupost, detallat i desglossat per partides, de les despeses corrents, d'inversió i generades per accions específiques, que es produiran l'any 2009, d'acord amb el programa presentat.
c) Certificat, expedit pel/la secretari/ària de l'entitat, acreditatiu de l'acte/acord adoptat per l'òrgan municipal competent, que incloga l'aprovació del programa i pressupost corresponents, la sol·licitud de subvenció i la seua quantia. Este certificat es realitzarà per mitjà del model que s'adjunta en l'annex IX.
d) En el cas que l'OMIC amplie o tinga una cobertura territorial superior al municipi, s'adjuntarà, a més, certificat dels/les secretaris/àries de cada una de les entitats locals que s'integren en el projecte, on es faça constar l'acord de conformitat amb este.
e) Certificat del/la secretari/ària de l'entitat en què s'acredite el nombre d'hores, en còmput setmanal, que l'OMIC està oberta al públic, segons model que s'adjunta en l'annex XVI.
f) Certificat expedit pel/la secretari/ària de l'entitat local en què es relacione el personal que presta els seus servicis en l'OMIC. Este certificat anirà acompanyat del currículum del dit personal.
2. A la sol·licitud d'ajudes a la inversió de l'OMIC, les entitats locals hauran d'adjuntar la documentació següent:
a) Memòria descriptiva de les actuacions realitzades durant l'exercici 2008 i programa o memòria detallada de les actuacions que es duran a terme en l'exercici 2009. L'estructura de la memòria versarà sobre estos continguts:
- Consultes i reclamacions.
- Mediacions efectuades.
- Inspeccions realitzades.
- Activitats d'informació.
- Activitats de formació.
- Activitats d'educació.
- Activitats de participació institucional i relacions amb organismes oficials.
- Audiències arbitrals.
- Convenis de col·laboració subscrits per l'OMIC.
- Altres actuacions.
b) Pressupost, detallat i desglossat, de les despeses corrents, d'inversió i generades per accions específiques, que es produiran l'any 2009, d'acord amb el programa presentat.
c) Certificat, expedit pel/la secretari/ària de l'entitat, acreditatiu de l'acte/acord adoptat per l'òrgan municipal competent, que incloga l'aprovació de la inversió i pressupost corresponents, la sol·licitud de subvenció i la seua quantia, així com el compromís exprés de finançar la part no subvencionada. Este certificat es realitzarà per mitjà del model que s'adjunta en l'annex X.
d) En el cas que l'OMIC amplie o tinga una cobertura territorial superior al municipi, s'adjuntarà, a més, certificat dels/les secretaris/àries de cada una de les entitats locals que s'integren en el projecte, on es faça constar l'acord de conformitat amb este.
e) Certificat del/la secretari/ària de l'entitat en què s'acredite el nombre d'hores, en còmput setmanal, que l'OMIC està oberta al públic, segons model que s'adjunta en l'annex XVI.
f) Certificat expedit pel/la secretari/ària de l'entitat local en què s'indique el personal que presta els seus servicis en l'OMIC. Este certificat anirà acompanyat del currículum del dit personal.
g) Si se sol·licita subvenció per a les obres d'adequació d'una OMIC acreditada:
- Memòria en què es descriguen les millores que s'introduiran tot justificant la seua necessitat.
- Còpia del projecte de les obres a realitzar subscrit pel tècnic competent sempre que l'import de les obres siga igual o superior a 50.000,00 €, més IVA.
- Programa d'actuació que garantisca l'execució de l'obra en l'exercici per al qual es concedix la subvenció.
h) En cas de sol·licitar subvenció per a senyalització de l'OMIC, identificació dels elements i llocs en què s'instal·laran els nous senyals.
i) Si se sol·licita subvenció per a equipament de l'OMIC o per a aplicacions informàtiques, inventari del material de què dispose, amb indicació d'aquell l'adquisició del qual haja sigut subvencionada per la Generalitat en anteriors convocatòries, i memòria justificativa de la necessitat el seu canvi o ampliació.
3. Si és el cas, les sol·licituds de subvenció per a despeses corrents o d'inversió de les OMIC aniran acompanyades de la documentació següent:
a) Les OMIC no acreditades hauran de presentar certificat expedit pel/la secretari/ària de l'entitat en què s'acredite el compliment de les condicions per a ser beneficiari d'ajudes per a les entitats locals, establides en l'article 18.2.b) de la present ordre, segons model de l'annex XII. En el cas d'aquelles OMIC que tinguen previst iniciar el seu funcionament durant l'exercici 2009, l'indicat certificat acreditarà el compromís adoptat per l'òrgan municipal competent d'ajustar el funcionament de l'OMIC a les condicions fixades en l'article 18.2.b) i de mantenir-ne el funcionament durant un període mínim de 2 anys, segons model de l'annex XII.
b) A més, tant les OMIC no acreditades com les que tinguen previst iniciar el seu funcionament durant l'exercici 2009, hauran de presentar relació del personal amb què compte l'OMIC per a exercir les funcions descrites, o certificat de l'acte/acord de l'entitat en què es resolga o acorde la provisió del corresponent personal en qualsevol de les formes previstes en el Decret 181/1992, segons models dels annexos XIII-A i XIV-A.
4. Les entitats locals que sol·liciten ajuda per a les juntes arbitrals de consum, la titularitat de les quals compartisquen amb la Generalitat, hauran de presentar una sol·licitud de subvenció per cada un dels dos apartats recollits en l'article 19. Cada sol·licitud anirà acompanyada de la documentació següent:
a) Certificat, expedit pel/la secretari/ària de l'entitat acreditatiu de l'acord adoptat per l'òrgan municipal competent, que incloga l'aprovació del programa i del pressupost corresponents de despeses corrents o d'inversió, la sol·licitud de subvenció i la seua quantia, així com el compromís exprés de finançar la part no subvencionada de la inversió. Este certificat es realitzarà mitjançant el model que s'adjunta en l'annex XI-A per a despeses corrents i XI-B per a despeses d'inversió.
b) Certificat expedit pel/la secretari/ària de la junta en què s'acredite el nombre d'audiències celebrades l'any 2008, especificant-ne les realitzades en altres municipis, i les actuacions desenvolupades en matèria d'arbitratge.
c) Programa de les actuacions que en matèria arbitral es duran a terme l'any 2009.
d) Pressupost, detallat i desglossat, de despeses corrents i d'inversió que es produiran l'any 2009 en la junta arbitral.
e) Certificat expedit pel/la secretari/ària de l'entitat local en què s'indique el personal que presta els seus servicis en la junta arbitral. Este certificat anirà acompanyat del currículum del dit personal.
f) Si se sol·licita ajuda per a obres: còpia del projecte de les obres a realitzar subscrit per tècnic competent, sempre que l'import de l'obra siga igual o superior a 50.000,00 €, més IVA, i, en tot cas, programa d'actuació que garantisca l'execució de l'obra en l'exercici per al qual es concedix la subvenció.
g) Si se sol·licita subvenció per a equipament de la junta arbitral o per a aplicacions informàtiques, inventari del material de què dispose, amb indicació d'aquell l'adquisició del qual haja sigut subvencionada per la Generalitat en anteriors convocatòries, i memòria justificativa de la necessitat del seu canvi o ampliació.
h) En el cas de juntes arbitrals de consum que tinguen previst iniciar el seu funcionament durant el 2009, s'haurà de presentar una relació del personal amb què compte la junta arbitral per a exercir les seues funcions, o certificat de l'acte/acord de l'entitat en què es resolga o acorde la provisió del corresponent personal, segons models dels annexos XIII-B i XIV-B.
5. Totes les sol·licituds de subvenció aniran acompanyades, a més, de:
a) Còpia compulsada del CIF de l'entitat local.
b) Certificat del secretari/ària de l'entitat local acreditatiu del nomenament del representant legal.
c) Dades de domiciliació bancària (fitxa de manteniment de tercers, segons model publicat en l'Ordre de 31 d'agost de 2007 de la Conselleria d'Economia, Hisenda i Ocupació, i certificat de conformitat de l'entitat financera), excepte que s'hagen presentat amb anterioritat davant la Conselleria d'Indústria, Comerç i Innovació i no hagen experimentat variació.
d) Declaració responsable que acredite que el sol·licitant no és deutor de la Generalitat per reintegrament de subvencions, segons model que s'adjunta en l'annex XV.
e) Declaració responsable de no estar sotmés a les altres prohibicions per a obtenir la condició de beneficiari establides en l'article 13 de la LGS. Esta declaració es troba inclosa en el model normalitzat de sol·licitud i no cal presentar-la en escrit a banda.
f) Declaració responsable de trobar-se al corrent en el compliment de les obligacions tributàries i amb la Seguretat Social imposades per les disposicions vigents, de conformitat amb el model de l'annex XVII. Tot això de conformitat amb els articles 13.2.g) de la LGS, 24.6 del RGLGS i 3.2 de l'Ordre de 30 de maig de 1996, de la Conselleria d'Economia i Hisenda, sobre la forma que acreditaran els beneficiaris de les subvencions l'exigència prevista en l'article 47.7 del Text Refós de la Llei de la Hisenda Pública de la Generalitat.
Article 22. Criteris d'avaluació de les sol·licituds
Per a l'avaluació de les sol·licituds d'ajudes destinades a les entitats locals de la Comunitat Valenciana es tindran en compte els criteris següents:
a) Despeses corrents:
a.1) Criteris comuns per a OMIC i juntes arbitrals de consum:
- La rellevància de les actuacions realitzades durant l'exercici 2008 i de les previstes realitzar durant l'exercici 2009. Fins a 45 punts.
- El territori d'actuació. Fins a 5 punts.
- Els recursos pressupostaris que l'entitat local destine al programa de consum per a l'exercici 2009. Fins a 5 punts.
- Nombre de persones al servici de l'OMIC o de la junta arbitral, i titulació o grup/categoria d'estes. Fins a 5 punts.
a.2) Criteris per a OMIC:
- Nombre d'hores setmanals que l'oficina es troba oberta el públic. Fins a 10 punts.
- Nombre de reclamacions i mediacions realitzades durant 2008. Fins a 10 punts.
- Nombre d'actuacions d'informació (incloses consultes) realitzades durant 2008. Fins a 5 punts.
- Nombre d'actuacions d'inspecció realitzades el 2008. Fins a 5 punts.
- Nombre d'actuacions de formació i educació realitzades el 2008. Fins a 5 punts.
- Realització l'any 2008 de campanyes perquè les empreses del seu àmbit territorial s'adherisquen al Sistema Arbitral de Consum. Fins a 5 punts.
En el cas d'OMIC de nova creació, es valorarà en cada un d'estos apartats les actuacions previstes de realitzar durant 2009.
a.3) Criteris per a juntes arbitrals de consum:
- Nombre d'audiències arbitrals celebrades durant l'exercici 2008 o previstes de realitzar durant el 2009. Fins a 40 punts.
b) Despeses d'inversió
- Justificació de la necessitat la inversió proposada i efectes que l'esmentada inversió pot representar per a la consolidació i millora de les condicions de treball de l'OMIC i de la junta arbitral de consum. Fins a 40 punts. Es valoraran individualment cada un dels elements de la inversió proposada de 0 a 40 punts. En el cas que la puntuació d'un element fóra igual o inferior a 10 punts, el dit element no serà subvencionable i el seu import no serà computat en el pressupost incentivable. La puntuació serà el resultat de la mitjana aritmètica dels elements no exclosos.
- Viabilitat de l'actuació proposada. Fins a 35 punts.
- Els recursos pressupostaris que l'entitat local destine al programa de consum en l'exercici 2009. Fins a 25 punts.
Article 23. Justificació i liquidació de les ajudes
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda, i es podran efectuar pagaments parcials a mesura que s'aporten els corresponents justificants.
2. El termini per a presentar la justificació de la subvenció finalitzarà el 16 d'octubre de 2009, llevat que per circumstàncies concurrents s'establisca un termini distint en la resolució de concessió de l'ajuda o se sol·licite i s'aprove l'ampliació del dit termini en els termes de l'article 70 del RGLS.
3. El compte justificatiu de cada subvenció contindrà una memòria econòmica en què es detallaran i desglossaran les despeses o inversions realitzades. Esta memòria estarà formada per la documentació següent:
a) Certificat de contracció de la despesa en el qual conste l'acte/acord de reconeixement de l'obligació per l'òrgan competent, expedits pel/la secretari/ària o interventor/a de l'entitat, i en el qual s'inclourà la data del reconeixement de l'obligació de la despesa, i es manifestarà expressament que s'ha complit l'objecte de la subvenció i, a més, quan es tracte d'inversions, que els béns o millores es destinaran a l'OMIC o a les juntes arbitrals de titularitat compartida amb la Generalitat per un període no inferior a 5 anys, en cas de béns inscriptibles en un registre públic, ni a dos per a la resta de béns inventariables. Este certificat inclourà una relació classificada de les despeses amb identificació del creditor i del document, l'import i la data d'emissió, segons model que s'adjunta en els annexos XVIII-A (OMIC-despeses corrents), XVIII-B (OMIC-despeses d'inversió), XIX-A (Junta arbitral-despeses corrents) i XIX-B (Junta arbitral-despeses d'inversió).
b) Si es justifiquen despeses de restauració i hostalatge, certificat del secretari/ària de l'entitat local en què s'indique la relació de persones que han realitzat la despesa i el motiu d'esta.
c) Respecte de les accions formatives, s'indicarà el dia de realització, el programa corresponent, el nombre d'hores impartides, la relació de ponents, així com el tipus i nombre d'assistents a l'acció.
d) Quan s'haja sol·licitat ajuda per a obres d'adequació d'una OMIC acreditada o d'una junta arbitral, certificats d'obra expedits per tècnic competent, sempre que l'import de les obres siga igual o superior a 50.000,00 €, més IVA.
e) Si és el cas, certificat detallat del/la secretari/ària o interventor/a de l'entitat acreditativa de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Este certificat es realitzarà segons model que s'adjunta en l'annex XX.
f) Declaració responsable que acredite que l'entitat no és deutora de la Generalitat per reintegrament de subvencions, segons model que s'adjunta en l'annex XV.
g) Declaració responsable de trobar-se al corrent en el compliment de les obligacions tributàries i amb la Seguretat Social imposades per les disposicions vigents de conformitat amb el model de l'annex XVII. Tot això de conformitat amb l'article 13.2.g) de la LGS, l'article 24.6 del RGLGS i l'article 3.2 de l'Ordre de 30 de maig de 1996, de la Conselleria d'Economia i Hisenda, sobre la forma que acreditaran els beneficiaris de les subvencions l'exigència prevista en l'article 47.7 del Text Refós de la Llei de la Hisenda Pública de la Generalitat.
4. A l'efecte de justificació es considerarà que la despesa subvencionada s'ha realitzat si ha assolit la fase «O» en el pressupost de l'entitat, encara que no haja sigut efectivament pagat amb anterioritat a la finalització del període de justificació.
5. Independentment de l'import de l'ajuda concedida a cada beneficiari, este haurà de justificar la quantia establida, en cada cas, com a pressupost incentivable aprovat en la resolució de concessió, quantia que està en directa relació amb la quantitat sol·licitada.
Qualsevol justificació per quantia inferior a l'establida com a pressupost incentivable aprovat comportarà la minoració proporcional de la quantia concedida.
DISPOSICIONS ADDICIONALS
Primera
La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2009, d'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.
Segona
1. En el cas que els documents que s'han d'adjuntar a la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la LRJPAC, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut mes de cinc anys des de la finalització del procediment a què corresponguen.
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què es referix el document.
DISPOSICIONS FINALS
Primera
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que disposa la present ordre.
Segona
La present orde entrarà en vigor l'endemà de la publicació en el Diari Oficial de la Comunitat Valenciana
València, 30 de desembre de 2008.
La consellera d'Indústria, Comerç i Innovació
BELÉN JUSTE PICÓN
Índex d'annexos
Associacions de consumidors i usuaris
Annex I: Declaració responsable acreditativa d'estar al corrent en el compliment de les obligacions tributàries i amb la Seguretat Social imposades per la normativa vigent.
Annex II: Pressupost d'ingressos i despeses per a l'exercici 2009.
Annex III: Certificat acreditatiu del nombre de socis de l'entitat i de la quota anual per soci.
Annex IV: Declaració responsable acreditativa que el sol·licitant no és deutor per reintegrament de subvencions.
Annex V: Declaració responsable acreditativa de la no-repercussió de les ajudes en les possibles activitats econòmiques dels beneficiaris.
Annex VI: Certificat acreditatiu de les persones que presten servicis en l'associació/federació.
Annex VII-A: Memòria econòmica justificativa de les despeses corrents realitzades.
Annex VII-B: Memòria econòmica justificativa de les despeses d'inversió realitzades.
Annex VIII: Declaració responsable sobre finançament de les actuacions.
OMIC i juntes arbitrals de consum
Annex IX: Certificat del secretari/de la secretària sobre aprovació del programa i pressupost. Despeses corrents OMIC.
Annex X: Certificat del secretari/de la secretària sobre aprovació del programa i pressupost. Despeses d'inversió OMIC.
Annex XI-A: Certificat del secretari/de la secretària sobre aprovació del programa i pressupost. Despeses corrents Junta Arbitral de Consum.
Annex XI-B: Certificat del secretari/de la secretària sobre aprovació del programa i pressupost. Despeses d'inversió Junta Arbitral de Consum.
Annex XII: Certificat a presentar en cas d'OMIC no acreditades o que tinguen previst iniciar el seu funcionament el 2009 (I).
Annex XIII-A: Certificat a presentar en cas d'OMIC no acreditades o que tinguen previst iniciar el seu funcionament el 2009 (II).
Annex XIV-A: Certificat a presentar en cas d'OMIC no acreditades o que tinguen previst iniciar el seu funcionament el 2009 (III).
Annex XIII-B: Certificat a presentar en cas de junta arbitral de consum que tinga previst iniciar el seu funcionament el 2009 (I).
Annex XIV-B: Certificat a presentar en cas de junta arbitral de consum que tinga previst iniciar el seu funcionament el 2009 (II).
Annex XV: Declaració responsable acreditativa que el sol·licitant no és deutor per reintegrament de subvencions.
Annex XVI: Certificat acreditatiu del nombre d'hores d'obertura al públic.
Annex XVII: Declaració responsable acreditativa d'estar al corrent en el compliment de les obligacions tributàries i amb la Seguretat Social imposades per la normativa vigent.
Annex XVIII-A: Memòria econòmica justificativa de les despeses corrents realitzades (OMIC).
Annex XVIII-B: Memòria econòmica justificativa de les despeses d'inversió realitzades (OMIC).
Annex XIX-A: Memòria econòmica justificativa de les despeses corrents realitzades (Junta Arbitral de Consum).
Annex XIX-B: Memòria econòmica justificativa de les despeses d'inversió realitzades (Junta Arbitral de Consum).
Annex XX: Certificat sobre finançament de les actuacions.